text:
Lwiiyo lwa Kupailila Bamwi
“Cabija kuti weelede kubonana abasololi sunu. Bazwaa kutambula mulumbe wakuti mukuli wamapulanga amicinjili ooyo uulangilwa buno buzuba, wamusyigwa kusika. Kuti bakubwentele, utacibikkili kumoyo wako eeco pe. Lyoonse mbobacita nkubwentela kufumbwa muntu uli woonse eelyo nabafundilide mukaambo kamwi” Kamanizyide kwaambilwa majwi aakankamya aaya, similimo wakatondezyegwa ooko kwakali yooyo waambilizya zyamakwebo, Roger Morneau,1 mukati mwaakali kubelekela.
“Konjila, kkala ansi,” wakaamba kakwiina kusintamuka akulanga ngwaakali kwaambila. “Njanda kutumina mulomo nketaninga talika kwaambaula anduwe.”
Wakadyombaula namba zyaluwaile kumwi kalekela asyoonto buyo kudinkaula fooni, mpoonya wakatalika kubwentela muntu umwi wabeendelezi bamakwebo aakwe nkaambo kamulumbe ooyo ngwaakali kutuminwa lyoonse mumyezi yone, pele ooyo mulumbe taakuukkomanina . Kwakatupuluka makataa matusi naakali kuyaa kubwenta, alimwi mbuli mbwaakali kuyaa kwiindila kukalala akwalo kutukila kwakaindila kusyaankanya.
Roger wakaankamana. Ooyu muntu uyanda kundivwundausya kumoyo, mbwaakalizeeza mumizeezo yakwe. Mpoonya wakabaa muzeezo wakucita cintu cimwi, muzeezo wakupailila simakwebo ooyu, pele ooyu mwaalumi wakali kucima ncobeni cakuti, Roger tanaakayandide akaniini kuti amupailile pe. Pele, ooyo muzeezo niwaamusikila kabili mumoyo wakwe, wakapaila cabuumuzi kaamba kuti “Taata, Ime ndiyanda lugwasyo lwako. Nsyeyandide ncobeni kuti ndimupailile muntu ooyu. Ime ndombozya kuti ndiile kwiimikila akusuuluka kuzwa momuno . Ndomba lugwasyo! Ndakomba ndigwasye kulanganya mwaalumi ooyu, kuleka mbwabede cino ciindi, pele kuti ndimubone mbwatiibe kuzwa ciindi cino, kwiinda muluzyalo Lwako.”
Mpeenyaawo, Roger wakazulila kumufwida luzyalo mwalumi ooyu mumoyo wakwe. Wakazumanana kupaila: “Yahuwah, kwiinda munguzu zya Muya Uusalala Wako, Ndakulomba Webo kuti ukalalile madaimona aatundulula mwaalumi ooyu. Ndakukomba komukobelela amumuni wabulemu aluumuno Lwako. Koulekela Muya Wako Uusalala kuti uswenene munsi lyakwe buno buzuba, umoongelezye akumusolweda kuzya kuli Ndiwe.”
Roger naakali kwiibaluka caacitika aawo wakati:
Tiikwakainda tunzumina tosanwe pe, mpoonya Ime ndakabona mwaalumi ooyo wakatalika kukkazyika camba aciimo cakwe cakacinca mbuli bwiimpene busiku amasyikati. Mubandi wakwe wakatozya lubazu lupya akutalika kumvwika kabotu. Mucibaka cakoompolwesya akutapaula kubwa matusi, wakabombeka jwi lyakwe akutalika kwaambaula mubandi wakali kumvwikaanga wakali wamaanu. Kaumunizya akuswiilizya yooyo ngwaakali kubandika limwi, wakamupa ciindi cakuti alyaangulule mukupandulula bweende bwazyintu. Ooyu mubandi wakakosozyegwa kuulimvwisya kuti wakoolola twaambo twakali mumakani aayo . . . Ciwa cakwaanga mankusa . . . lino cakalangika kubaa luse.2
Wakaanzika luwaile, mpoonya simakwebo ooyu wakacengulukila kuli Roger, kumwi kamwetamweta akwiimikila kuti baanzyane mumaanza.
“Ndakkomana kuswaangana anduwe, Roger. Ime ndime Dennis. Ndilekelele kuti twaswaangana mubuzuba zyintu nozyipilingene boobu.” Mpoonya wakaumuna akutikaanya mutwe wakwe. “Mubwini, Ime njanda kukwaambila masimpe. Eeci cacitika tacili cintu ceenzu pe. Ime nsyezyi naa ninzi pe, pele zimwi ziindi inga ndilimvwa kubaa bukali bundinjila cakuti nsyekonzyi akulijata. Eeci ncintu ciyaabwiindila kundicumba akundikatazya alimwi Ime nsyekonzyi kucilesya kucitika. Zimwi ziindi inga ndilimvwaanga ndiyanda kusondoka.” Wakaswa ciya kumwi kafundilide kubula cakwaamba, akuyungizya kwaamba kuti: “Kuti Ime nindatali kubavwolesya mali aatabeelede babelesi bangu aakubayungizyila ziindi zyobile atalaa yaayo ngobeelede kuvwola, nikwali kunga kunyina pe auciyanda kundibelekela Ime.”
Mpoonya wakabaanga wabbatamuka kulijana kuti ukopolweda zyili mumoyo wakwe kumweenzu. “Ndilekelele, nsyezyi ncekwaambila zyintu zyoonse eezyi. Ndalilekelela. Ime nsyeeli kuyanda kulundikila milwi yamapenzi aangu woonse ali nduwe pe. Atunjile makani aamakwebo tulangelange nzila yakumwaya milumbe yamakwebo.”
“Utatyompwi, Dennis.” Roger wakamwetwamweta cakumusyomezya. “Ime nsyekonzyi kwaambila muntu naba ni eeco ncindaambilwa sunu . Alimwi, zimwi ziindi basimakwebo banjaanji balandaambila zyintu nzyobatanaambila muntu uuli woonse. Ccita naa nkaambo nzi, pele baamba kuti balimvwa kubaa luumuno nobali munsi lyangu alimwi balombozya kuvwiyavwiya zyili mumyoyo yabo amuntu mweenzu ngobatazyibene limwi kwiinda muntu ngobazyibene kabotu.”
Dennis wakakkala ansi, kumwi katondezya Roger aakuti akkale awalo . “Ime ndazuminana abasimakwebo bako. Nsyezyi bwini bwakucipandulula eeci, pele kubaanga kuli . . . kuli nguzu zyikukobelela yebo. Ime nsyekonzyi bwakucaamba bwini mumajwi aangu, pele ncintu ciindene azyanyika eeyi. Ime nsyenalimvwide kubaa luumuno akukkazyika camba mbuli mbwelimvwide cino ciindi.”
Roger wakaankamana kuti mupailo wakwe wakaingulwa kufwamba boobu munzila iilibonya. “Ime ndalimvwa kuti ndikwaambile cacitika ndeenya Ime neebona kuti webo wanjila mumakatazyo nooli kuumya luwaile , Ime ndatalika kukupailila webo, kuti Simalelo wamajulu amulengalenga woonse akukobelele aluumuno Lwakwe.”
“Candikonda cintu eeci.” Dennis wakamulanga muntu ooyo kwakaindi mbokabede. “ Ime ndakaleka makanaa Leza abupaizi mumyaka minjaanji yakainda musyule. Simalelo wamajulu kundikobelela mebo aluumuno? Ma! Ndaciyanda cintu eeco. Ono wandipa cintu cakutongomana kulizeeza. Utandipi mulandu,” wakafwamba kuyungizya. “Ime nsyekwe kutalika kuunka kucikombelo akutobela bupaizi nokuba cili coonse, pele hena ulakonzya kuzumanana kundipailila Ime na? Ime inga ndalumba kapati kumakani aayo!”
Nibakamanizya kusokozya makani aamakwebo antoomwe, Dennis wakasindikila Roger kusikila kumulyango wakuzwida anze, kayaa kubandika anguwe kufumbwa cakali kumumvwisya kabotu kumoyo wakwe ciindi conse.
Nkaambo kakusumpulwa mumulimo akutuminwa kulubazu lumwi, kwakainda myaka yobile Roger naakabonana a Dennis alimwi. Muciindi eeco, kasyomeka mbuli jwi lyakwe, wakazumanana kupailila mwaalumi ooyu. Eelyo bumwi buzuba naakali mulubazu munsaa nkwabelekela, wakasindikila simakwebo wuulisya kuya kwakali kubelekela mwaalumi uulya. Dennis wakakkomana kapati kubona Roger alimwi mpoonya wakamujuzya kubabelesi bakwe kuti ngomulombwana waasandula buumi bwakwe.
Ncobeni kusanduka kwakwe kwakali kwaankamika. Wakazwide kukondwa, kalimvwide kabotu alimwi zyoonse zyintu kazyimweendela kabotu mumuya wakwe. Kunzaa cuuno cakwe aawo mpaakali kukkalila mumulimo wakwe, wakaanzikide cifwanikiso cilaa mabala aamba kuti: “Mupailo ulasandula zyintu.”
Eeco cintu caacitikila Roger, cilausisya kuti tacili cintu ceenzu. Teesyi kwaamba kuti Julu lilalelema nokuba kuti taliyandide kwiingula mipailo pe. Cintu cini cikatazya ncakuti bantu banji tabayandi kupaila! Nokuba kuti naa kabapaila, tabapaili amyoyo yabo yoonse alimwi mipailo yabo mifwaafwi, yamajwi ongaye buyo. Ijulu lilalindila kalilangila kugwasyilizya zyintu zyiyandwa amoyo wamuntu uli woonse. Nokuba boobo, nkondo ili yoonse ilaa “milazyo yakukwabana akulwana basinkondo” alimwi kuzwangana akataa Yahushua a Saatani akwalo mbweenya buyo.
Milazyo Yakukwabana Kulwana Basinkondo: Webo Weelede Kulomba!
Kutegwa akwabilile mukowa wabantu kuti atabakopi Saatani, Yahuwah wakabikka milawo imwi. Umwi mulawo ngwakuti, Yahuwah a Saatani beelede kusikila muntu cigaminina lilikke nobaingula kukumbila kwakwe muntu ooyo. Ncintu cuusya nsoni kapati kuti aabo bakomba Lusifa abakomba dyabooli kanjikanji “balaalusyomo” muli Saatani kuti ulakonzya alimwi ulayanda kubaingula nzyobamulomba kwiinda bantu baluulwa kuba bantu bokwa Yahuwah mbobasyoma muli Singuzuzyoonse .
“Ncintu cili mumakanze ookwa [Yahuwah] kutwaabila, zyintu eezyo nzyotumulomba mumipailo yalusyomo, eezyo zyintu nzyanga tatupi kuti tiitwamulomba.”3 Yahushua wakaliuzyi kabotu mulazyo ooyu. Mumulumbe Wakwe atalaa mulundu, Walo wakakulwaizya bantu boonse bakali waawo kuti beelede kweetela Taata kulomba kwabo:
Kumbila, nkabela ciyoopegwa kuli nduwe; langaula, nkabela uyoocijana; konkomona, alimwi ciyoojulilwa kuli nduwe. Nkaambo kuli yooyo woonse uukumbila ulatambula, alimwi ooyo uuyandaula ulajana, alimwi kuli yooyo uukonkomona ciyoojululwa kuli nguwe. Muntu nzi akati kenu, kuti mwanaakwe musankwa wamukumbula cinkwa, walo nkumupa bbwe? Nanka kuti wamukumbila nswi, walo nkumupa nzoka? Nkabela kuti nywebo, nobabyaabi boobo, mulizyi bwakupa zipego zibotu kubana benu, nzinji buti zintu zibotu Taata ooyo uuli kujulu nzyayoopa baabo bakumbila Nguwe! (Mateyo 7:7-11, NKJV)
Yahuwah ukkomanina kapati kwiingula mipailo alimwi kunyina mupailo ngwakondelwa kugwasya kwiinda wakuvwuna miya yabantu kuzwa kukupenzyegwa a Saatani. Mupailo wakuti, “Simalelo, kotuvwuna! Twamana!” unootambula bwiinguzi mpeenya aawo.
Aabo balaa myoyo iizwide luyando ku Mufutuli, balagwasyilizya mumukuli Wakwe wakufutula bamwi. Balangila bantu bamukwasyi wabo, balongwenyina, abasicikombelonyina kuti bakumbatile tusimpe ooto ntobayanda. “Eelyo kuliyanda nokufwidilila, kusinsimunwa kuyandisya lufutuko kuli bamwi, - ooku kuyandisya nkokusolweda mukucita zyintu zibotu. Inga kwaba kusyangilila mumbaala maanzi woonse; akulitolaansi, mipailo yakuzumanana kupaila lyoonse, iyoonjila kujulu kunjila mucibaka cabaabo balaa miya iipengede.”4 Kapati eelyo notutobela kasimpe kayaa kulibonya kuya kumbele, kasimpe aako kapa kuti muntu abe waandeene kuzwa kunzila zyalusyomo lwaanyika, inga kwaba kwaandaana mubweende akataa muntu ooyo abantunyina mbamvwana limwi. Zilongwe inga zyatalika kunjilwa kudonaika; nkwato azyalo inga zyapengana. Muziindi mbuli zyeezyi, nciindi cibotu alimwi mulimo wabaabo batobela kasimpe kuti bapaile.
Eelyo bana ba Isilayeli nobaazanga akuzumanana kuti bayanda kubaa mwami uubalela, mushinshimi Samuele wakoomoka nkaambo kacibi cipati boobu, nkaambo wakalizyi kuti Isilayeli, mukusinikizya kwaamba boobu, waakaka bulelo bokwa Yahuwah. (Amulange 1 Samuele 8:6-7.) Nokuba boobo, kalangene akuzangila mfulumende yabulemu bwakujulu, Samuele taakadukwida syule lyakwe kuli Isilayeli. Majwi aakwe aciindi cabuzangi bwabo akali koompolweda boonse aabo bakalaa bayandwa badadanyana kunsaa mikuli yiindene nanka baabo balibonya kuti baakaka kasimpe: “Pele Ime, Eli tandizumizyi kuti ndicitile cibyaabi kuli Yahuwah mukuleka kupailila nduwe: pele Ime njookuyiisya cibotu anzila iiluleme.” (1 Samuele 12:23)
Aawa mpaayelede kuba mupailo wakupailila bamwi. Kupailila bamwi ncintu ciyandika! “Ijulu lyoonse lilangilizya nduwe ncocita, webo ooyinda kusyoma kasimpe kalaa bulemu bwakujulu. Bangele boonse balalindila kabalangila kuti bagwasyanye anduwe mumulimo wakufutula miya.”5
Mipailo yesu tayeelede kuba yakubuzyilila cabusyaacivwulemwangu pe, nokuba kubuzyila kuti tubaa zyintu zyitatweelede. Tweelede kulomba kutegwa tukonzye kwaabila bamwi. Mulazyo wabuumi bwa Kristu weelede kuba mulazyo wamaumi eesu. “Nkaambo kambabo,” Walo mbwaakaamba, mukwaamba basikwiiya Bakwe, “Ime ndalisalazya Lwangu, kutegwa abalo basalazyigwe.” (Johani 17:19) Kutonkomana mbweenya mbuli Kristu, kulyaaba, akuliimya ooko kweelede mumulawo wajwi lya [Yahuwah], ooko nkwaakali kulitondezya Kristu, kweelede kubonwa amwalo mubatwanga Bakwe. Mulimo wesu kunyika tuuli wakulikkomanisya; pele tweelede kulemekezya [Yahuwah] kwiinda mukubelekela antoomwe Anguwe kuti afutule babisyi. Tweelede kulomba zileleko kuzwa kuli [Yahuwah] kutegwa tukonzye kwaabila bamwi. Kutambula kukonzya buyo kuzumanana kuya kumbele kuti katwaabila bamwi eezyo nzyotutambula. 6 Tatukonzyi kuya kumbele kutambula zintu zyakujulu kakwiina kwaambila baabo bali mumbali lyesu.
Kujatana mumaanza aJulu mulufutuko lwa miya, bantu bokwa Yahuwah beelede kutobela mukonzyanyo wa Mufutuli akutonkomana kupailila bamwi. Nkaambo kamilazyo eeyo yeelede kutobelwa aJulu, mukusikila bantu munkondo ya kuzwangana kupati akataa bubotu abubi, ncintu ciyandika kupailila baabo bantu mbookaswaanganya kale. Ijulu lilangila kutucitila zyintu zinjaanji pele lilindila buyo ndiswe kuti tukumbile lugwasyo oolo. Mangwalo aamba kuti Yahuwah “ulakonzya kucita kwiinda ali zyeezyo nzyotumulomba naa nzyotuyeeyela.” (BaEfeso 3:20, KJV) Yahushua wakakulwaizya kuti, “Kolomba, nkabela uyootambula, alimwi kukkomana kwako kuyoozulila.” (Johani 16:24) Kuti kukumbila nicatali cintu ceelede kucitwa, Mangwalo naatakakulwaizya bantu boonse kuti balilombele akulombela bamwi.
Ziga zya Mupailo Uuzwidilila Wakupailila Bamwi
Mupailo uuzwidilila ujisi ziga zimwi ziyandika:
- Kwiinduluka kulyaaba ebo oopaila lwako kuli Yahuwah.
- Kwiita muzina lya Yahuwah.
- Kupaila muzina lya Yahushua.
- Kugama cintu cini ncopailila.
- Kuzumanana kupaila.
Kwiinduluka Kulyaaba Lwako Kuli Yahuwah
Kotaninga talika kupailila umwi, kolilekelela zinyonyoono zyako. Kolomya kubona kuti kunyina cisinkila akataa muya wako a Mufutuli eeco cikonzya kulesya cileleko eeco ncoyandaula kuti cikusikile. Ncobeni, ncintu ceelede lyoonse kulungumika mupailo Kujulu. Roger Morneau taakajisi ciindi cilamfu camupailo pe, eelyo naakali kuteelela Dennis kabwentela umwi wababelesi bakwe, pele Julu lyakamumvwa akumwiingula mupailo wakwe mukulaba kwaliso. Nokuba boobo, eelyo notuleta kaambo kunembo lyokwa Yahuwah, ncintu ciyandika kuti wiinduluke kulyaaba akulipa lwako kuli Yahuwah.
Kwiita zina Lyokwa Yahuwah
Mangwalo alainduluka kukulwaizya bantu boonse kuti “koita zina lya Yahuwah.” Mu Intembauzyo 105:1 tulaililwa kuti: “O amupe kulumbauzya kuli Yahuwah; amwiite zina Lyakwe.” Kwiita zina lyabulemu kumwi kopa kulumbauzya, ncintu ciyumya lusyomo mumoyo wabuntu kuti ujatilile cisyomyo cabulemu. Eeci ncibeela camupailo wakupailila bamwi ciyandika kapati. Mbuli mbotondezya bupati, nguzu abulemu bwa Yooyo Uutamani, luyando lwako, kulumba akumusyoma kuyooyungizya. Eeci, nceciyooyumya lusyomo lwako munguzu Zyokwa Yahuwah akuyandisya Kwakwe kuti akwiingule ncomukumbila webo. “ ‘ Izina lya Yahuwah ningazi yanguzu: baluleme balundukila muli njiyo akukwabililwa.” (Tusimpi 18:10)
Kupaila muzina Lyokwa Yahushua
Mwanaa Singuzuzyoonse wakatamba nduwe kuti ulete zyakulomba zyako kunembo lyacuuno cabulemu muzina Lyakwe. “Alimwi kufumbwa ncomuyookumbila muzina Lyangu, eeco Ime njoomucitila, kutegwa Taata akapegwe bulemu kwiinda mu Mwanaakwe. Kuti walomba cintu cili coonse muzina Lyangu, Ime njookucitila eeco” (Johani 14:13, 14, NKJV) Kubota cisyomyo caakuti uyoomvwugwa!
Kupaila muzina lyokwa Yahushua cilainda kwaamba buyo kujala mupailo, “muzina lya Yahushua, Akube boobo.” Caamba kupaila kweendelanya akuyanda Kwakwe alimwi akuyanda kwa Taata. Mbweenya mbuli Kristu mbwaakali kupaila mu Getisemani, mupailo waboonse weelede kuba, “ Kutali kuyanda kwangu, pele Kwako akucitwe.” (Langa Luuka 22:42.)
Mulweendo kuzwa Muŋanda Yamujulu kuya ku Getisemani ooko nkwaakaakwaabwa, Yahushua wakakulwaizya kuti: “Ndamusyomezya ncobeni, Ndimwaambila kuti nywebo, kufumbwa ncomuyookumbila Taata muzina Lyangu, Walo uyoomupa inywe. Kusikila cino ciindi, kunyina nimwakali kukumbila zyintu muzina Lyangu. Kumbila, nkabela uyootambula, kutegwa kukkomana kwako kukabe kuzwide ncobeni” (Johani 16:23, 24) Eeci tacili cisyomyo cakuti muntu ooyo ngopailila uyoosala ciluleme nokuba kuti zyintu ziyoozwidilila mbuli mboyanda . Yahuwah kunyina nasinikizya kuyanda kwamuntu pe. Kuti muntu walisalila kuzumanana kusulaika kasimpe, bweende butaluleme bulaa ntenda, nokuba cili coonse eeco ncopailila nguwe, Yahuwah ulamupa muntu ooyo lwaanguluko lwakulisalila. Nokuba boobo, kupailila muntu nokuba bweende bwazyintu ncecaangulula Yahuwah kuti abeleke munzila eezyo, Walo nzyanga takonzyi kucita kweendelanya amilazyo yankondo eeyo njalwana a Saatani.
Kugaminina Cintu Cini Ncopailila
Kuyoowa kuti mipailo tiikonzyi kwiingulwa, ncintu cisolweda bantu banjaanji kupaila mipailo iizeleemba ooku akooku. Balakumbila zyintu, pele kukumbila kwabo takugeme acintu cili coonse cakuti awalo Yahuwah naingula mipailo yabo, kwiina bwiinguzi bugaminina cintu bulibonya pe! Kukumbila Yahuwah kuti “Ndakomba komuleleka Mucizyi wangu Chang,” ncintu ciimpene akwaamba kuti: “Ndakomba komuyandawida ncinto Mucizyi wangu Chang kutegwa akonzye kubamba Nsabata.” Sikukazya Uubambulula wamusela wakkumi afuka Charles Spurgeon, aciindi cimwi wakaambide kuti: “Kuli musyobo wakupaila ooyo uutajisi nkuugama. Uli mbuli nkamu yalumamba iidubaula ntobolo zyabo kutondeka kuli koonse. Tee inga bajaya muntu umwi, pele bunji bwabasinkondonyina inga bainzyigwa ambali.”7
Utayoowi kupaila kugaminina cintu eeco ncoyanda.
- Kuti kopailila mweenzinyoko kuti aponyegwe abe kabotu, kolomba Muuya wa Buumi ooyo wakabusya Yahushua kuzwa kubafu kuti upegwe kumuntu ooyo kuti ajokele kubaa buumi buli kabotu.
- Kuti kolya mukaanda kakulida, kobuzya kuti naa kuli cakulya cili coonse cinga cakucisya, kuti Yahuwah, mbwali nguupa zyakulya zyoonse, azyilesye zyoonse eezyo zinga zyakucisya kuti zyiinde mulinduwe kakwiina kukupa bulwazi kuti uciswe.
- Kuti mwaalumi ulikalalide nokuba kunyema, komupailila kuti bangele basetekene batuminwe kuzyootonkela kulaale makamu aamadaimona aamusinze aayo aamufundilizya, akumukobelela walo alukwakwa lwa Kujulu lwaluumuno amumuni.
- Kuti Muyandwa kasulaika mumuni akasimpe , kolomba Muya Uusalala kuti utuminwe kuzyoomumunikila mizeezo yakwe, akumugwasya kumvwisisya kasimpe kuti kamunjile mumoyo alimwi akateelele.
- Kuti moyo wako walimvwa kuyuma, kolomba Mulengi kuti akulengulule moyo wako, akuleta kuyanda kwako kuti kweendelane a kuyanda Kwakwe.
Utayoowi kugaminina kwaamba cintu kapati eelyo nopaila. Kunyina ntenda iili mukugaminina kubuzya zyintu, mumupailo uli woonse, webo kolulamika luyando lwako kuluyando lwabulemu bwakujulu, kumwi kolomba muzyintu zyoonse kuti kuyanda Kwakwe kucitwe. Utanikulombi zyintu zyitakweelede, nokuba zyeezyo Walo muluyando Lwakwe nzyabwene kuti tazyikwe mulimo kuli nduwe.
Kolikankaizya muluzyalo lwa Yahushua
Eelyo nopailila muntu umwi nokuba kupailila bweende bwazyintu, kolikankaizya mubulowa bwa Yahushua kuti bukuvwumbilile webo (mboli ndonduwe oopailila muntu ooyo) amuntu ooyo ngopailila kuti avwumbwe awalo. Kojula Bbaibbele lyako kuli Mateyo 27 alimwi kopaila kampango aaka kuti nkakaambo Ijulu ncolyeelede kucita maleele aanguzu kucitila nduwe. Nkaambo biyo kabulowa mbwaakatilwa aKalivali Yahushua, ncencico bana basankwa abasimbi bokwa Adamu ncobacitambula luzyalo lwabulemu. Kolikankaizya mubulowa mbwaakatila Mufutuli kuti ulekelelwe zinyonyoono zyako azinyonyoono zyamuntu ooyo ngopailila. Kuti bweende bwazyintu kabujatikizya bantu bamwi, mbuli basilisi, basyaabupampu bamilawo, bama pasita, babelesi, abamwi, kobapailila abalo mbweenya buyo.
Ncintu ciyandika kapati kulikankaizya muluzyalo lwa bulowa bwa Yahushua eelyo nonjila mumupailo wakupailila bamwi. Cinyonyoono caandaanya muntu kuzwa kukasensa ooko kuzyila nguzu aluumuno. Aboobo, ncintu ciyandika kulomba kulekelelwa zinyonyoono zyabo kutegwa nzila isalazyigwe yakutambulila zileleko. Yahushua Lwakwe wakabapailila aabo bakali kugagaila Nguwe aciciingano. (Langa Luka 23:34.) Stephen, awalo, wakapaila kuti aabo bakali kumujaya balekelelwe. (Langa Milimo 7:59-60.)
Allison Ryder8 ooyo wakali kubeleka kucintoolo cuuzya mabbusu ciitwa kuti Payless Shoe Source, wakali kuyandaula mabbusu aasamwa ciindi cakulunduka. Mpoonya, maanu aakwe akacengulukila kumukaintu ooyo wakanjila mucintoolo kagwitide akweenda kutaaluka ntaamu zilamfu, ciindi coonse katapatila mwanaakwe musimbi: “Sunu ulabona ulasama ncobeni kufumbwa ncetikuulile! Nsyekombi naa ninzi ncoyanda pe. Ime ndime ndikusunga. Mali ngaangu alimwi webo uyookwaasama kuya kucikolo !”
Allison wakamuzwa moyo kumvwa kukalala kwamusyobo ooyo, wakasokomoka akutaaluka kuzwa mpaakabede aawo kuti alange cakali kutola busena. Kana kasimbi kakaliimvwi, kakafuunyikide makkuko, abusyu kakulibonya kukatazyigwa mumoyo, eelyo kubwenta nikwakacili kuya kumbele: “Boola kuno webo! Ulakonzya kusama yaaya! Naa aalya! Aalya inga akweelela kabotu.”
“Aalya mabbusu aabucembele,” kana kasimbi kakaŋuŋuna.
“Nsyekombeleli pe naa toyandi yebo! Ime ndime nditiikuulile mabbusu. Mali ngookwaangu alimwi ndakuulila kufumbwa eeco webo Ime nceyanda kuti usame, alimwi webo ulacisama ncobeni!” Kaamanide kwaambwa majwi aayo, banyina bakataaluka kuyaa bweenda kulaale a Allison, kabacikalede akubwentela mwana nkaambo ka “kusala kwabufubafuba” kwakwe .
Cakamucisa mumoyo kubona kukalala kutakwe maanu boobu, alimwi katayandide kuti mwana ooyo aye kumbele kubaa bweemya, Allison wakasobaila kupiluka mpaakabede kutaanguna. Mizeezo yakwe yakalungumana kujulu mumipailo. Kaibaluka caatola busena, wakapaila kuti:
Kutaanguna Ime ndakalomba Simalelo kuti andilekelele zinyonyoono zyangu kutegwa mupailo wangu umvwugwe. Mpoonya Ime ndakapaila kuti alekelele mukaintu uulya amwana musimbi zinyonyoono zyabo. Ime ndakamulomba kuti atumine bangele bakutanda madaimona aayo aakali kutundulula mukaintu uulya akumukkazyika camba, akumupa muya waluumuno.
Kataninga akwaamba kuti, “ Ndakomba, O Simalelo ndakomba konjila akati kuti ugwasye bweende bwazyintu cino ciindi!” boonse bakaluumwine kuti zi! Cakatobela ncaakamvwa lyakali jwi lyabanyina mwana. Mujwi lyaluumuno, bakati, “Ndilekelele. Ndilekelele Ime ndalinyemede kapati boobo. Tacili cintu cibotu kuti ndikusinikizye kusama mabbusu nkaambo buyo kakuti Ime ndaayanda. Konditondezya ncoyanda kusama”
Mpoonya cintu caankamika cakatobela kucitika mpeenya aawo! Nokuba kuti cakacitika myaka iili kkumi yakainda, Ime nsyenaciluba eeco pe.. Ime ndilizyi kuti kuli nguzu mukupaila!
Yahuwah kunyina nasinikizya muntu naba ni pe. Kuti muntu wakaka kukwelelwa ku Muya Uusalala, ulakonzya kuzumanana munzila zyakwe. Nokuba boobo, mukwiingula mupailo walusyomo, Yahuwah ulakonzya kutanda madaimona aayo aapa kuti muntu akalale.
Kuzumanana Kupaila
Bantu banjaanji balizyibide majwi ookwa Yahushua mumulumbe Wakwe atalaa mulundu, aayo aayinduluka kwaambwa atala aawa, aayo Walo ngaakaamba kuti: “Kolomba, alimwi nkabela uyoopegwa; koyandaula, nkabela uyoojana; konkomona, nkabela ciyoojulilwa kuli nduwe.” (Mateyo 7:7) Bantu banjaanji ncobataibaluki ncakuti, nokuba boobo, ncakuti aaya mabala akalembedwe mumulaka waci Alamu kutaanguna alimwi kuti asandulwa bwini aamba kuti “Koyandaula,alimwi kozumanana kuyandaula, nkabela uyoocijana eeco ncoyandaula. Konkomona, alimwi kozumanana kukonkomona, mpoonya mulyango uyoojulilwa kuli nduwe.”
Eelyo nopailila muntu umwi, webo utalika kulwana nkondo amakamu ookwa Saatani. Paulu wakalomya kutucenjezya kuti: “nkaambo tuluujisi kulwana nkondo yakutingaana, kutali abantu bajisi mubili wanyama abulowa pe, pele amfwulumende, abeendelezi, abaleli bamusinze wanyika yamudima eeyi, alimwi amyuuya iisofweede iili mumasena aakujulu. (BaEfeso 6:12, KJV) Mutatyompwi kuti, kwaciindi cikubwene, kuti zyintu zyaindila kunyongana. Tulwana bangele basofweede mubbuwa lyankondo kakwiina kutingaanisya canguzu.
Aaya ngaakali makanaa bweende bwazyintu aakacitikila Ba Harvey abakaintu babo. Mwanaabo musankwa, Henry, wakali kulisofwaazya amisamu iikola, nkabela eeco cakamupa kuti naakali buyo amyaka makumi obile yakuzyalwa, bongo bwamutwe wakwe bunyongane. Lino taakacili kukonzya kulilanga mwini, ooyu mwaalumi wakalaa myaka makumi otatwe ayibili, wakali kukkala abazyali bakwe ooko nkwaakali kukkala abuzuba kaumwine kuti zi, katobelanya kufweba misanga. Zimwi ziindi wakali kulyuumputa kusikila walicisa kapati. Eelyo naakali kwaambilwa kuti atanoolicisi, wakali kukalala citaambiki. Masusu aakwe akali kusika munsaa cibuno kulampa alimwi wakali kukaka kulekela umwi kuti amugele masusu. Mubandi wakwe wakali kumvwikaanga nkulabalika akwiide kubwa zintu zitakwe maanu.
Bamuka Harvey, kumwi kabalilila mucamba wamoyo nkaambo ka mwanaabo, bakabwene aanga eeco ciimo mbwaakabede mwana ooyu lino, cakanyina bulangizi bubotu pe. Bumwi buzuba, kabalungulula makatazyo aayo ngubaali kutingaana Henry abalumi babo, umwi ngubaazyibene limwi wakabapa muzeezo wakuti ndiza kuti bamupailila mwanaabo, inga Taata wakujulu wamubweedezyela ciimo camaanu aakwe mbwaakabede kutaanguna kuti alemekezye Yahuwah akuyumya lusyomo lwabamwi.
Kunyina cakalibonya kuti catalika kuba kabotu, pele bakazumanana kupaila. Mukuya kwaciindi, kakwiindide myezi iikubwene, Bamuka Harvey bakakkomana kubona kuti Henry wakali kuyaa kuba kabotu. Mibandi yakwe yakatalika kululama akuba yamaanu, alimwi, ciindi citaanzi mumyaka minjaanji, wakaambila banyina kuti bamugele masusu! Mumyezi misyoonto yakatobela, Henry wakaambila banyina kuti wakasala kucileka kufweba. Bamuka Harvey tiibakasyoma ncobeni. Nkaambo kakuti wakali muntu uufweba loko kwamyaka minjaanji, aboobo balo tiibakali kuyeeya kuti Henry inga wakonzya ncobeni kuleka kufweba. Pele bakakkomana, nkaambo wakalekela lyo kufweba kuzwa waawo!
Bamuka Harvey bakakkomanina kupa Yahuwah bulumbu bwamaleele aaya aakacitika mubuumi bwa Henry. Kakuyanda kwiinda mwaka omwe, bakaambila mweenzinyina ngubaali kupaila limwi kuti lusyomo lwabo munguzu zyokwa Yahuwah zyakubambulula Henry lwakatalika kulezya. Nokuba kuti kwakacitikide kale zyintu zibotu zinjaanji, pele mizeezo yokwa Henry yakacili gwalangene kapati. Mweezyinyina wakabakulwaizya kuti baye kumbele kupaila, akubaibalusya kampango ka Jakobo 1:6, 7 “ Abuzye calusyomo, katadonaiki pe, nkaambo ooyo uudonaika uli mbuli mayuwe aalwizi aatonkelwa ooku akooku amuwo. Nkaambo ooyo muntu atayeeyi kuti inga watambula cintu nociba cili buti kuzwa kuli Yahuwah.”
Bumwi buzuba kumangolezya, mvwiki yomwe akwiinda yomwe akati kayiindide, Bamuka Henry bakaita mweenzinyina. Bakali kulilauka cakuti bakaalilwa kwaambaula kabotu. Henry waakalala cabujayi akuwaalila zyintu zyamuŋanda anze kwiinda mumpulungwido akukonga bazyali bakwe. Ba Harvey bakaita bamasilikani kuti bazyoomujate, mpoonya Henry wakatolwa kucibbadela kusilikilwa bantu basondokede. “Ime nsyeyandide akaniini kwaamba cintu eeci, pele Bamuka Harvey bakalila, “ ndasweekelwa lusyomo loonse lwanguzu zyamipailo. Nsyecikamukatazyi alimwi Yahuwah azyintu nzyeyanda pe.”
“Nee, utaleki ono mwanookwesu!” mweenzinyina wakabakombelezya. “Ime ndaindizya kupaila canguzu kwiinda kale lino. Saatani usola buyo kukutyompya webo. Walo usoleka kunjila nduwe akukulesya kupaila. Kolanga cintu eeci kuti nkukulwaizyigwa kuti wiindizye kuya kumbele kupaila canguzu kwiinda lyoonse nkaambo Saatani mbwalwana oobu eelyo nabwene kuti lumamba lwamumuni lwatalika kuzwidilila mukulwana nguwe!”
Mazuba masyoonto buyo aakainda, Henry wakasinsimuka kalimvwide kabotu mucibbadela. Bakamupima akujana kuti wakalizwide maanu aakkwene kabotu. Nibakamusunga kwamazuba masyoonto buyo, kabacimulanga akumubambilila basilisi, bakaambila Ba Harvey aBamuka Harvey kuti inga baboola kuzyoomucinga mwanaabo ooyo wakasanduka. Walo wakalaa mizeezo iisongwaalide amubili uuzwide buumi bubotu.
“Kunyina ntenda yakuti Yahuwah inga wauntuluzyila mipailo yabantu Bakwe. Ntenda yini iiliko ndisunko lyakutyompokelwa, akuleka kuzumanana kupaila.”9 Aaka nkikaali kaambo eelyo bana ba Isilayeli nibaalwana aba Amalekiti.
“Mpoonya Mozesi wakati kuli Joshua, Kosala banalumi bamwi, kuti baunke kuyoolwana Amaleki: cifumo Ime njooimikila amulundu amusako wa Elohimu mujanza lyangu.” (Kulonga 17:9) Eelyo Joshua naakali kusolweda lumamba kululama kugama sinkondonyina, Mozesi wakaliimvwi munsimunsi atalaa mulundu kaimikide maanza aakwe mumupailo. Nokuba boobo, kunyina muntu naba omwe uukonzya kwiimikizya maanza aakwe kwamawoola manjaanji. Eelyo Mozesi naakakatala kwiimikizya maboko aakwe akwaawusyila ansi, kwakacitika kuti bana ba Isilayeli bakaumwa mubbuwa lyankondo: “Mpoonya cakacitika kuti, eelyo Mozesi naakaimikizya maboko aakwe, Isilayeli wakazunda: alimwi naakabikka janza lyakwe ansi, Amaleki wakazwidilila.” (Kulonga 17:11)
Aaron a Hur, aabo bakasindikide Mozesi atalaa mulundu, bakafwamba kuzyoogwasya Mozesi abana ba Isilayeli.
Pele maboko ookwa Mozesi aakakatala; nkabela bakabweza bbwe, akulibikka munsi lyakwe, mpoonya wakakkala aawo; nkabela Aloni a Hur bakaimikizya maboko aakwe, umwi kubbazu eeli, aumwi kubbazu limwi; mpoonya maboko aakwe akaliimikizyidwe ciindi coonse kusikila kumabbililo aazuba.
Nkabela Joshua wakabaumputa Amaleki abantu bakwe acceba. (Kulonga 17:12, 13)
Eeci nciiyo cipati ceelede kwiibalukwa. Utaleki kuzumanana mumupailo. Webo tozyi nakutamikizya Saatani kusyule lyako, mbweenya mbuli mbwaakali kutamikizya Joobo. Zimwi ziindi mipailo yiingulwa buyo kwainda myezi nokuba myaka minjaanji. Yahuwah uyanda nduwe kuti ujatisye muzisyomyo Zyakwe alimwi utalekezyi pe. Lekela mupailo wa Jakobo kuti ube mupailo wako ayebo: “Ime nsyekwe kukulekezya pe kuti undisiye Ime pele buyo kuti Webo usaangune undileleke Ime!” (Langa Matalikilo 32:24-28.)
Ba Josephine Cunnington Edwards aabo bakatusiya, basimilimo alimwi balembi baluulwa, bakali kupaila kwamyaka minjaanji kuti asanduke mweeninyina, Bill. Bazyali babo bakanjila muzyuumbwe kabapailila kuti mwanaabo musankwa asanduke, pele kunyina pe nibaamubona kubomba moyo.
Bumwi buzuba, Bill naakakkede kabala pepa lyamilumbe, Maliya wakamvwa cintu ceenzu. Wakavwaka kuya muŋanda oomo, mwaakabona misyozi kiikulumbuka kumeso aamulumi wakwe.
“Bill! Ninzi calubila kayi? Ninzi cacitika?” Maliya wakafwamba kubuzyilila.
“Ma! Maliya! Ime ndazwaa kumubona linolino [simalelo Yahushua]. Wanjila muno muŋanda mumulyango uulya! Ma! Maliya, kuti nicali kukonzyeka buyo kuti ndamubona Walo! Ciwa cabusyu Bwakwe calizwide luyando cakuti. Kunyina amajwi aakuti ndipandulule cintu eeco!
“Mpoonya Walo wabandika kuli ndime! Walo wandaambila kuti, ‘Bill, bazyali bako bakanjila muzyuumbwe zyabo kabapailila nduwe pele kabauside kuti tabakakuboni Mubulelo bwakujulu. Ime njanda kuti ndikabagambye mafumofumo aa Kubuka Kuzwa Kubafu. Hena ulandipa moyo wako Ime? Atubalindile antoomwe.’
“Ma, Okalungu kaamoyo kangu! Kuti noomubona kubusyu Bwakwe, webo inga tociyandi pe alimwi kucita cili coonse eeco cinga camutyompya Walo. Kuli luyando lupati lulibonya mubusyu Bwakwe! Ime njanda kumupa moyo wangu Walo kutegwa ndilibambile ku Kuboola Kwakwe.”
Mwaapositolo Paulu wakalizyi ntenda yakufwamba kulekezya kupaila. Walo wakakulwaizya kuti: Mutaleki kubaa camba akulangila, nkaambo eeco ncecilaa bulumbu bupati” (BaHebulayo 10:35, 36)
[Yahuwah] waamba kuti, “Kondiita Ime mubuzuba bwamapenzi aako.” Intembauzyo 50:15.Walo ulatutamba kuti tumuletele kulibilika kwesu anzyotubulide, akubula lugwasyo lwabulemu kwesu. Walo utukulwaizya kuti tufwambe kupaila. Mpeenya aawo makatazyo naatalika kulibonya mumaumi eesu, swebo tweelede kupa mipailo iisinizyide, akukumbila Nguwe cakutonkomana. Kwiinda mumipailo yesu iizumanana kusikila Nguwe ooko nkwabede, swebo tumutondezya mbotubikkide lusyomo lwesu muli [Elohimu]. Mbuli mbotuyandisya zyintu nzyotubulide, eezyo zyitupa kuti tupaile cakusinizya, Taata wesu uuli Kujulu kulamweetezya kulombesya kwesu mumoyo Wakwe.10
Kupaila Mulimo Ncobeni alimwi Nciindi Cibotu
Kupailila bamwi, mulimo alimwi nciindi cibotu cakweendelana a Yahushua mulufutuko lwamiya yabantu kwiinda mukupailila mbabo. Mangwalo azwide zisyomyo eezyo webo nzyonga walikankaizya mucibaka cabamwi, mbuli cisyomyo cakuti: “Kuti Muuya wakwe ooyo wakabusya Yahushua kuzwa kubafu kuukkede muli nduwe, Ooyo wakabusya Kristu kuzwa kubafu uyooyumya mubili wako uukonzya kufwa kwiinda mu Muuya Wakwe uukkede muli nduwe.” (BaLoma 8:11) Eelyo nopailila muntu umwi, kolomba kuti muntu ooyo ngopailila ajokezyegwe muciimo Adamu mbwaakabede kataninga kucita cinyonyoono. Kulengulula mizeezo amoyo wamuntu ngamakanze eeni aamaninide aanzila yalufutuko.
Utatyompwi eelyo muyandwa wako nalibonya kuti uyumya moyo kukasimpe. Yahushua wakayiisya basikwiiya bakwe kuti, “bantu lyoonse beelede kuzumanana kupaila alimwi kuti bataleki.” (Luka 18:1)
Kunyina pe uutandilwa kulaale ooyo uuboola kuli Nguwe amoyo uulitola ansi. Kunyina mupailo uusinizyide uuyabaila kusweeka pe. Akataa ziinduluko zyanyimbo zyabangele bakujulu, [Yahuwah] ulamvwa kulilauka kwamuntu naba ni uubulide nguzu. Swebo notulungulula zyintu nzyotuyandisya mumyoyo kuzyuli kwesu, eelyo notupetekezya mupailo kumwi katweenda munzila, majwi eesu woonse alasika ku Mwami Sikabumba wamulengalenga wakujulu. Majwi eesu inga kaatamvwiki kumatwi aabuntu, pele taawidi ansi akulobelela pe, nokuba kusweeka mumakwebo aacitika mumbali lyesu pe. Kunyina cikonzya kuzimaanya kuyandisya kwamuya wamuntu. Kulaimpuka ataala congo camumigwagwa, atalaa kupyopyongana kwamakamu aabantu, akuyoosikila munkuta zyakujulu. Ngu [Yahuwah] ooyo ngotubandikila, aboobo mipailo yesu ilamvwugwa.11
Ijulu lileendelana abaabo baujisi mulimo wakuyandawida bamwi lufutuko. “Bana bokwa [Yahuwah] tabasiigwi kabali balikke, kabatakwe kukwabililwa pe. Mupailo nguuputausya janza lyokwa Singuzuzyoonse.”12 Mupailo walusyomo, kutali majwi manjaanji, uusyoma muli Yahuwah, uugaminina akugama kwaamba cintu cibulide, alimwi uulikankaizya mubulowa bwa Yahushua, uyootambula bwiinguzi.
[Taata] ulabeleka munzila ziindene kuti akuyumye lusyomyo mumoyo wako. Kunyina Walo ciinda kumukkomanisya kwiinda kukulemununa mukuli wako, akuti waboola yebo kuli Nguwe kuzyoojana mumuni anguzu, alimwi Walo wakasyomya kuti yebo uyoojana kulyookezya kwamoyo wako. Kuti webo kolaa moyo uuyandisya ajwi lya kupaila, Walo uyookumvwa, alimwi janza Lyakwe liyootambikilwa kuli nduwe kuti likuvwune webo. Nkwali [Eli] uuswiilizya mipailo, alimwi kuti zyintu zyoonse zyaalilwa kukugwasya webo, Walo nceciyubilo cako, Walo ngolugwasyo luliko lyoonse muciindi camapenzi . . . . 13
Koswaangana akukamantana aJulu buno buzuba. Koleta nzyoyanda, abayandwa bako, kunembo lya Singuzuzyoonse, Ooyo wiingula mipailo yoonse. Ijulu lyoonse lilindila kugwasya baabo bayookona lufutuko kwiinda mukugwasyilizya kufutula miya yabantunyina.
Azimwi zijatikizya cibalo eeci:
1 Cakalembululwa kuzwa mubbuku lya The Incredible Power of Prayer by Roger J. Morneau.
2 Ibid., pp. 70-71.
3 E. G. White, The Great Controversy, p. 525.
4 E. G. White, Gospel Workers, p. 470.
5 E. G. White, Selected Messages, Vol. 2, p. 136.
6 E. G. White, Christ’s Object Lessons, p. 142.
7 C. H. Spurgeon, Sermons,p. 21.
8 Eeli zina lyakacincigwa kutegwa muntu atazyibwi waambwa aawo.
9 E. G. White, Christ’s Object Lessons, p. 175.
10 Ibid., p. 172.
11 Ibid., p. 174.
12 Ibid., p. 172.
13 E. G. White, This Day With God, p. 184.


c: text/html

text:
Kuyobolola Mulumbe Wamasimpe wa Bulelo bwa Yahuwah Buciboola
Nkaambo nzi Yahuwah ncaakalengela bantu? Wakatubambila kubeleka mulimo nzi? Kunooli yebo inga kolangila kuti bantu boonse baluukwete kulizeeza, kababandika akubwekelana makani maubauba akataa zyoonse aaya. Pele tacisyi cicitika eeco pe! Mizeezo yabuleya aya cikombelo ili koocindyoli, izwide biyo zintu zimbi. Mbokubede yaaya kweenwa, mbuli kooko Saatani nkwaakayambukizya akataa mukowa wabantu.
Alimwi kuti Yahuwah kalaa makanze ncobeni, saa muunzila nzi mbwayoocita makanze Aakwe aayo? Hena kuli luzyibo lumbi ndoyelede kujana kwiinda waawo kuzyiba nkobugama buumi bwako? Oolo luzyibo lumbi akukakatila lulaansi bulemu kweezyekanya aceeci. Ambweni, kuti koyanda belesya ciiyo eeci, kuti ujuzye musalo akataa bantu bali munsimunsi lyako, nokuba mbomuswaangana limwi buzuba abuzuba.
Tacigambyi kumvwa kuti umwi walupatipati mu Bbaibbele, ooyo Yahuwah ngwaamba kuti wakali mwaalumi wakali kukkomanisya moyo Wakwe, pele wakatalika kulyaambauzya akulibuzya ncaakali kuponena. Mwami Davida, umwi akataa balombwana balaanguzu kapati mumisela, wakabomba mukwiibaluka nkobwakali kugama buumi bwakwe (abwesu). Kapuweme kulungumana mumweenya uuzwide nyenyezi masiku amwi myaka 3,000 yakainda, mwami wa Isilayeli ooyu wakaambilizya cakukankamuka kanyandindwe nkaambo kaceeco Mulengi wa mulengalenga mupati ncaakatubambila swebo notulibonya aanga tuli bantu batakwe mulimo notukkala anyika nsyoonto boobu:
“Eelyo necenka majulu aako, milimo ya minwe yamaanza Aako, mwezi anyenyeezi, eezyo nzyookalenga; ino ngwaanzi muntu ncomwiibaluka Yebo, amwanaa muntu ncomubikkila mizeezo, amwanaa muntu Yebo ncomubambilila? Nekuba boobo wakamucesya ciimo ansi lya bangele, alimwi Webo wakamusamika mushini wa bulemu abwami! Yebo wakamubikka kweendelezya atalaa milimo ya maanza Aako; Yebo wakabikka zintu zyoonse kunsaa.maulu aakwe” (Intembauzyo. 8:3-6).
Kakwiindide myaka 1,000 aakale, mulembi wabbuku lya BaHebulayo mu Cizuminano Cipya, ulainduluka kaambo ka Davida kakulwaizya akuyumyayumya aaka, pele utwiibalusya cintu citutola ansi kwakaindi kasyoonto buyo: “Nkaambo mukubombeka zintu zyoonse kuli nguwe [mukowa wabantu], Walo [Yahuwah] kunyina ncaakasiya kuti citamubombeli. Pele lino swebo tatunabona pe ambuli sunu zintu zyoonse zyabombela nguwe” (BaHebulayo 2:8).
Ooyo mulembi uya kumbele kutondezya kuti, kusikila buzuba buno, kuli biyo mwaalumi omwe, Yahushua Messiah, wakapailila kuti abaa bulemu oobo mbubaabambilwa bantu. Ngweenya muntu waandeene ooyu lino ulaa bulemu, Yahushua, bakamujaya basilutwe babupaizi mumazuba ngaakali kupona myaka 2,000 yainda, ngonguwe wakalyaamba kuti bumwi buzuba uyoozyokela anyika eeyi akwaabanya bulemu oobo kuli bamwi: “Lino Mwanaa Muntu aakuboola mu bulemu bwakwe, abangele Bakwe boonse anguwe, nkabela uyookkala acuuno cakwe cabulemu. Mbube misyobo yoonse izyoobunganyigwa kunembo lyakwe; nkabela uzyoobaandaanya umwi kuzwa kuli umwi, mbuli mweembezi mbwaandaanya mbelele kuzwa ku mpongo, alimwi uyoobikka mbelele kululyo lwakwe...akwaamba kuli baabo...Kamuboola inywe nomuyandwa kuli Taata, amukone bulelo mbomubambilidwe kuzwa kumalengelo aanyik’a” (Mateyo 25:31-34).
Inzya, kumatalikilo aanyika Yahuwah wakali bambide bulelo bwa banalumi abamakaintu, mbweenya mbuli Yahushua mbwaamba. Kumatalikilo aamusela wabantu Yahuwah TAATA wesu waakulwaizya ndiswe mumajwi aaya: “Amubaa mazyalane akuvwuzyanya, alimwi mwiizuzye nyika, akwiibombeka; akulela atalaa nswi zya mulwizi aatalaa bayuni ba mumajulu aatalaa cintu cipona cili coonse ceendeenda anyika” (Matalikilo 1:28).
Pele, mbuli mulembi wa BaHebulayo mbwaakaamba, zilengwa leza tazininga kweendelezyegwa aamuntu mbuli mbukwaakanzidwe. Twakaambilwa kulela zilengwe zyokwa Yahuwah munzila yakuzyeendelezya cabulemu eeyo iiletela masi woonse zileleko. Pele ncobeni, ono zilengwe nzyezitulela (amamvwa alukukwa) akutuzunda (buumi bwesu mbwa kuzyokela mubulongo oomo mutwakazyila). Ino mbubuti Yahushua bumwi buzuba mbwayootupa kuti tukakone Bulelo oobo mbutwaabambilwa, akutalika kulela kabelesya ndiswe kuti tukamugwasye (Daniyele 7:27)? Ha, aayo MAKANZE aakondelezya aayoozuzika MULIMO ookwa Yahuwah! Kasimpe keni kakuti kwiinda muluzyalo lwa Yahuwah tuyookona Bulelo oobu anyika njitwaabambilwa kuzwa kumatalikilo, ooko nkwiindilizya kapati kufwiinsya kaano ka Bbaibbele lyoonse. Mbuli mulembi John Bright mbwaakatondeka cakuteenkela: “IBbaibbele [Cizuminano Cakale a Cipya] ndi bbuku lyomwe. Ikuti twapa bbuku eelyo mutwe wamakani, inga twalulamika kuliita kuti ‘Ibbuku lya Bulelo bwa Yahuwah Buciboola.’”1
Ikuti twamwantukila kumamanino aakaano kajanwa mu bbuku likondelezya ndyotwiita kuti Bbaibbele, inga twajana kukulwaizyigwa ku mazuba aacizya kumbele eelyo Yahuwah nayoosimpya makanze aakutafwa kwesu tobantu susu: “Bulelo bwa nyika bwaba bulelo bwa Mwami a Messiah Wakwe [Yahushua], alimwi uyoolela lyoonse alyoonse” (Ciyubunuzyo 11:15). Alimwi kwaamba basyomi bamisela yoonse, “Yebo wakababamba kuba baleli abapaizi kuli Yahuwah wesu, alimwi bayoolela atalaa nyika” (Ciyubunuzyo 5:10).
Aaka kampango kali atalaawa, ncobeni, nkuzuzika ceeco Yahuwah ncaakatondezya mushinshimi Daniyele myaka yiinda 2,500 yakainda, eeco ciguminizya zintu ziyoocitika kumamanino aamusela uuno, eelyo naakasyomezya kuti: “Leza wakujulu uyoosimpa Bulelo butakanyonyoonwi, alimwi oobo Bulelo tabukalekelwi bantu bambi; buyoopwayaula akumaninizya malelo aaya woonse, pele lwalo luyakoongola kukabe kutamani” (Daniyele 2:44). Alimwi oobo bulelo buyooba anyika aano aawo basaante ba Messiah mpobayoolela anguwe mu luyando: “ singuzuzyoonse, malelo abupati bwa malelo woonse alaansi lya julu ayoopegwa basaante ba Sijulu. Bulelo bwabo buyooba bulelo buteeli alimwi malelo woonse ayoobanyonena akubateelela” (Daniyele 7:27).
Ooku kukona buumi oobo mbotuyoonjila, kuyooboola kuli ndiswe eelyo Messiah aakuzyokela munguzu abulemu, aciindi eeco walo nayoobusya basyomeka bafwide kuzwa muzyuumbwe zyabo. Eeci cilacitika kutobela ciindi camapenzi aatanabwenwe. Aciindi eeco aaba basyomi bayoosinsimunwa kuzwa mukoona kwabo akutambula buumi butamani (mubwini “musela wabuumi uuciboola”) mu bulelo bwa Yahuwah. Kkomana mukwesu ulimvwe kuyumayuma mucilengaano ca Bbaibbele eeco citondezya mbociyoocitika eeci:
1 Batesalonika 4:16-17: “Nkaambo Mwami [Yahushua] lwakwe, ajwi lyakulailila, ijwi lya silutwe mungele mupati amweembo wa Yahuwah, uyooseluka kuzwa kujulu, mpoonya bafwide muli Messiah bayootaanguna kubuka. Mbube swebo notucipona, notuceede, tuuyoosangana antoomwe ambabo mumakumbi kuyoocingauzya Mwami muluwo.”
Aboobo, oolo lubono ndotuyookona, oobu Bulelo bwa Yahuwah oomo motuyoozulilwa bumwi buzuba mumyaka iiboola, mbombubo Bbaibbele mbolitonkomene kwaambilizya kuzwa kumatalikilo kusikila kumamanino. Ooyu mulumbe mubotu kapati (makani mabotu) aa Bulelo buboola oobo Yahushua mbwaakaboola kuzyokwaambilizya myaka 2,000 yakainda (Luuka 4:43; Maako 1:14, atumwi tumpango tunjaanji). Kusyoma mulumbe ooyu azintu zijatikizya Yahushua mbwali Mwami, ncintu cakakulwaizya bantu kubbizyigwa muzina lwakwe, aboobo akufutuka (Milimo 8:12; Milimo 2:38). Kusyoma kuti lubono ndotuyookona oolo luboola anyika mubuleli bwa Yahushua (Messiah Mwami), ncintu ciyandika acecino ciindi kwiinda mukupona buumi bubotu, alufutuko lutamani mumusela uuciboola (Mateyo 13:11-15; Luuka 8:10-12).
Mukubula coolwe, ooyu tuuli mulumbe wakali kwaambilizyigwa akuyiisyigwa kuti nga makani mabotu kwamyaka 2,000 yainda kuzwa nilwakainda lufu lwa Messiah abaapositolo bakwe. Alimwi ncobeni muntu inga taasyoma cintu citaninga mvwidwe. Tiikwakaumwine cakuti limwi kwasinka matwi kuti zi kumakani aamulumbe wa Bulelo ooyu, pele wakaatulwa amulumbe wiimpene wakanjila mucibaka cawo, aboobo catalika kukatazya kuzubulula masimpe aa nkobugama buumi bwa muntu. Eeco cakaatula mulumbe mubotu wa kasimpe, ceelede kutaanguna kupampanunwa, alimwi eeci caambilizya kuvwuntamwida limwi ziyanza zisiminide kapati akataa bantu. Kusikila cacitika eeco, eezyo ziyanza zinikwiimvwi kazisinkilide nzila ya kumvwisyisya akusyoma zintu eezyo zisolweda ku lufutuko akujana ceeco Yahuwah ncaakatulengela kuti tube.
Kuleka biyo kuyiisya kuubauba kwamu Bbaibbele kwa bubuke bwa bafu kumamanino aamusela uuno, mbuli ciyanza kuyiisyigwa kuti buumi bwamuntu bucizumanana kuponwa kubusena kumbi kali muzimo uutakwe mubili (bamwi baamba kuti “muzimo”) mpeenya biyo mbwaafwida muntu. Makani mabotu/Mulumbe wa bulumbu bwesu Mbulelo bwancobeni bwa Yahuwah atalaa nyika
iino bwakaatulwa akubikka mucibaka cabo “bulelo bwakujulu,” eeco ncintu citanamvwidwe abalembi baci Hebulayo. Mubbuku lyamutwe wakuti The Theology of Martin Luther, Paul Althaus utwaambila kuti ooyu sikubambulula lusyomo mumusela wa 16 taakali kuzuminana amuzeezo wakuti mizimo iitajisi mibili iya kujulu aciindi cakufwa:
“Luther kanjaanji uteelela kuti kweendelanya makani akataa lufu akubuka kuzwa kubafu, lufu nkoonenena kakwiina maloto alimwi kakwiina kulimvwa bulanga nokuba kumvwa cili coonse. Eelyo bafwide nobabusyigwa mu Buzuba Bucaalizya, balo — mbuli muntu nasinsimuka cifumofumo — tabazyi nkubaabede nokuba ciindi ncibakatola kulyookezya... Aboobo Luther kunyina ncaamba ciguminizya mizimo iitajisi mibili kiikkomene kupona buumi akulelekwa cabulemu kacitaninga sika ciindi ca kubuka kuzwa kubafu. Baloona ‘muluumuno muli Kristu.’ Aakale lwiiyo lwa buleza mu Cikombelo ca Lutheran lwakaleya kutobela kasimpe ka Luther aaka... Ba Lutherani bamusela wakkumi aciloba bakayaamuka kuzwa ku muzeezo wa Luther wakuti mizimo yabantu iloona nobafwide...akuya kuli wakuti mubili ulikke ngo woona, pele muzimo ucilanga” (pp. 414, 417). Aawa kubweeda kubukombi bwa mituni kulalibonya ncobeni!
Althaus lwakwe ulazumina makani aa Luther aakuti: “Bulangizi bwa cikombelo citaanzi bwakaimvwi akubuka kuzwa kubafu mu Buzuba Bwamamanino. Ooku kubuka kuzwa kubafu kulacitika ku muntu kutali biyo ku mubili wakwe...Masimpe aakataangunina mu Bbaibbele akaatulwa akubikka mizeezo yabu Giliki aya luzyibo lwamaseseke. Muzeezo wa Cizuminano Cipya wa kubuka kuzwa kubafu uujatikizya muntu woonse mbwabede wakeelede kusiila busena ku muzeezo wa muzimo uutafwi. Kwiimpana akataa ceeci abulangizi bwa Cizuminano Cipya nkupati cinicini” (pp. 413-414).
Kuzwidilila kupiluka ku mulumbe wini wa Bulelo bwa Mangwalo aaci Hebulayo (ooyo mulimo wako!), ooyu muzeezo wabu Giliki uutaluzi wakukona buumi kotajisi mubili, uleelede kudadaulwa kuzwa mumizeezo yabaabo bayanda kutobela Yahuwah a Messiah. Kucili makani manjaanji mukaano ka cisyomyo ca Yahuwah cakujosya Bulelo Bwakwe anyika eeyi mbocaabede alimwi mbociyoozuzikwa, pele aaka kaano keelede kwaanwa munzila yakuteelela bululeme eeco ncolyaamba cini Bbaibbele mu kwaambilizya lufu, kapati kujatikizya cicitika eelyo notufwa. Toonse tweelede kuzimaanya kudonaika ooko kutola busena mumaanu eelyo notusanganya mizeezo yiimpene cinicini (muzeezo wa kubuka kuzwa kubafu kumamanino aamusela amuzeezo wa kupola kuzwa mumubili aciindi cakufwa pele katucilimvwide bulanga). Eeci tacili ciyumu kucita, ikuti twalekela biyo Mangwalo Aasetekene kuti abe jwi lyamamnino muciiyo eeci. Inga twajana kuti Cizuminano Cakale a Cipya zilikamantene cinicini mukuyiisya kwazyo.
Mucizuminano Cakale, cilakondelezya kwiiya kuti tatujisi mizeezo nokuba kulimvwa bulanga mu lufu:
Mukambausi 9:5: “Nkaambo bazumi balizyi kuti bayoofwa, pele bafwide kunyina ncobazyi.”
Mukambausi 9:10: “Nkaambo kunoonyina mulimo, nokuba kaambo, nokuba luzyibo, nokuba busongo mucuumbwe oomo webo muyakuunka.”
Intembauzyo 146:4: “Eelyo muya wakwe waakuyaamuka walo ulabweeda mubulongo bwanyika eeyi; mubuzuba oobo mizeezo yakwe iyoo lobelela.”
Kuyungizya waawo, muciindi notufwide kunyina notumwiibaluka Yahuwah nokuba kumutembaula. Eeci nciindi ceenzu ncobeni kuti katuli tucilanga akupona mbuli mizimo iitakwe mibili kujulu (nokuba mumulilo uutamani kuti kakuli boobo):
Intembauzyo 6:4-5: “Kopiluka, O Yahuwah, kondivwuna buumi bwangu; kondinununa ‘me nkaambo ka lubomba lwako, nkaambo mu lufu kunyina kwiibaluka nduwe.”
Intembauzyo 115:17: “Tabali bafwide aabo batembaula Yahuwah.”
Mu Cizuminano Cipya, muzeezo wakuti bafwide balifwide kusikila kumamanino aamusela aciindi cakubuka kuzwa kubafu, upa makani aayumyayumya lusyomo lwa Bunakristu mbolweelede kuba kumakani aaciiyo eeci:
Johane 5:28-29: “Mutanyandwi nkaambo ka ceeci, pele lilazya woola oomo boonse bali muzyuumbwe nobayoolimvwa jwi lyakwe akuzwida anze, aabo bakacita milimo mibotu bayoobukila ku buumi, pele aabo bacita milimo iisofweede kubukila kusinganyigwa.”
Eelyo Yahushua aakuzyokela, ndendilyo bafwide nobayoobuka akubaa buumi, alimwi kutali ciindi cimbi kusikila leelyo biyo. Eeco ciyooba cintu ceebeka cini:
1 Bakolinto 15:22-23: “Nkaambo mbweenya muli Adamu boonse mbobafwa, amuli Messiah boonse mbobayoobusyigwa kubuumi, pele omwe-omwe muciwa cimweelede: Messiah ngo micelo mitaanzi; mpoonya, akuboola kwakwe, abaabo bakwe Messiah.”
1 Batesalonika 4:16-17: “Nkaambo Mwami lwakwe, mujwi lya kulailila, ajwi lya silutwe wabangele amweembo ookwa Yahuwah, uyooseluka kuzwa kujulu, mbube bafwide muli Messiah bayootaanguna kubuka. Mpoonya swebo notucipona, notuceede tuuyoosangana antoomwe ambabo mumakumbi kuyoocingauzya Mwami mumweenya.”
Kulibonyaanga kuzwa mumakani aamisela kuti tiilyakalampa kuzwa nilwaayinda lufu lwa Yahushua alwa baapositolo bakwe eelyo lwiiyo lwa Bbaibbele luguminizya kubuka kuzwa kubafu lwakatalika kwaatulwa amizeezo ya Bupaizi bwa maseseke kuti bafwide mbubafwida buyo baunka kujulu kuyooba mizimo iitakwe mibili. Justin Martyr, umwi mutaanzi akataa “bamatata ba cikombelo,” wakakazya kusyoma boobu mu 150 A.D kuti eeco cakali kucitika kale: “Nkaambo ikuti walisanganya akataa bamwi baitwa kuti Mbanakristu, aabo batazumini masimpe aakubuka kuzwa kubafu akwiingaila mukusampauzya Leza wa Abulahamu, Isaka a Jakobe; aabo baamba kuti kunyina kubuka kwa bafwide pele nobafwa mizimo yabo itolwa kujulu: Utayeeyeli kuti aabo Mbanakristu pe” (Dialogue with Trypho, ch. 80). Ooku kucenjezya kwakawuntuluzyigwa.
Ciyubunuzyo 20:4-5 cikosozya kabotu mbobuyoo sangalala buumi bwa baabo lino boona lufu muzyuumbwe, mpawo makani mabotu aa buumi bwa mukowa wabantu ayootalika kwiibalukwa mubuzwide butaninga bonwa. Kwaamba basaante, bantu basyomeka kusyoma mulumbe mubotu ookwa Yahushua Messiah, tubala kuti, “Bakabukila kubuumi alimwi bakalela antoomwe Messiah kwamyaka zyuuluzyuulu azyuulu. Bamwi boonse akataa bafwide tiibakabuka ku buumi kusikila myaka iili cuulu niyakamanina.”
Lino tulaa makani manjaanji aakutugwasyilila kutegwa tutole ntaamu kumbele mukaano aaka: eeco Yahuwah ncaakacita kale Walo uyoocicita alimwi kuzuzika makanze aakwe mapati ku mukowa wabantu. Hena yebo inga wayiisya bamwi makanze ookwa Yahuwah — acibeela cesu mu Mulimo Mupati wa kuccumaila na?
1The Kingdom of God, Abingdon, 1981, p. 197.
Eeci cibalo citali ca-WLC cakalembwa aaba Robin Todd.
Twakagwisya mucibalo citaanzi mazina aabakomba mituni ngobayita Taata a Mwana, akubikka mucibaka cangawo mazina mataanzi ngubaapedwe. Kuyungizya waawo twakajokolosya mutumpango ntotulembulude akubikka mazina aa Taata a Mwana, mbuli mbwaakalembedwe kutaanguna abalembi bamu Bbaibbele bakayoyelwa moza. Nkamu ya-WLC

robotstxt: allowed

filter: keep


text:
Myaka iili Cuulu Iyubununa Luyando lwa Yahuwah kubantu Basweekede!
Saatani ulizyi kuti luyando lusinsimuna luyandonyina. Nkako, nzila njazwidilila kubelesya kuti aandaanye babisyi kuzwa ku Mulengi wabo njakubakonga kuti bamuyoowe.
Masimpe aacintu ciyoocitikila babisyi malemu, masimpe mabotu aayubununa, kwiinda kaindi, bulamfu bwa luyando lwa Yahuwah luteeli.
Ninzi ciyootobela kucitika?
Eelyo Yahushua aakuzyokela, boonse bakafwa kabasyoma muluzyalo lwa Mufutuli bayoobuka kuzwa kulufu, mpeenya basalali bacinoopona bayoosandulwa mukulaba kwaliso, yaakulila mpeta yamamaninino.” (1 Bakolinto 15:52, NKJV)
Aboobo, mubuzyo wini ngwakuti: Ino babisyi ninzi ciyoobacitikila? Hena bayoonyonyoonwa akuboola kwa Kristu na?
Kasimpe nkabotu loko mbweenya mbuli mbokaankamanisya: eelyo basaante nobanoopona akulela antoomwe a Kristu kwamyaka iili cuulu, babisyi bayoobaa ciindi camamanino kuti balyeempe akusanduka.
Ikuti aaka kasimpe kakamvwikaanga malweza, kozumanana kubala, nkaambo eeci cilizubuludwe mu Mangwalo.
Amulange nduyando luli buti …
Cizuminano Cakale cakalaa nzila imwi yakupandulula ciimo ca Yahuwah. Nokuba kuti zishinshimi zyaco zyakali kuvwuzya kutondezya cisubulo cilindila baabo bazangide, pele zyakali zukide mukuteelelesya luyando lwa bulemu kubabisyi. Jelemiya wakati:
Nkaambo Yahuwah takabatandili limwi kukabe kutamani.
Nokuba kuti ulabalekela kusubulwa,
Pele Walo uyoobafwida luzyalo
kweendelanya abunji bwa luse Lwakwe.
Nkaambo kunyina pe napenzya muntu cakuliyandila,
Nokuba kutundulula bana babantu. (Langa mu Malilo 3:31-33.)
Yahushua wakapandulula ciimo ca Taata mbwalanganya babisyi mukaano ka mbelele yakasweekede, akumanizya kuti: “Ime ndamwaambila inywe kuti mbweenya buyo kuyooba kukkomana kutamani akaambo ka mubisyi omwe weempwa kwiinda basalali bali makumi fuka abali fuka batayandiki kweempwa.” (Luuka 15:7, NKJV)
Kwiinda mumushinshimi Izaya, Yahuwah wakaambilizya kuti:
Ndakali kuyanda kuyandaulwa kulibaabo ibatakali kundibuzya,
ndakayanda kujanwa kulibaabo ibatakali kundiyeeya.
Ndakaamba kuti, Mpendi, mpendi,
kumusyobo watakali kukomba zina lyangu.
Buzuba boonse buyo ndakatambika maanza aangu kucisi cacinguni,
bantu beenda munzila iitali mbotu cakutobela
mizeezo yabo beni (Izaya 65:1-2, NKJV)
Yahuwah ulangila bantu banjaanji kapati kuti bakafutulwe mbuli mbocikonzyeka. Katanajala lubeta akupa bazangide mulandu, kumamanino aacuulu camyaka, Walo uyoopa ciindi camamanino cakuti babisyi bakanununwe.
Saatani waangwa myaka 1,000
Kucita zinyonyoono cakuliyandila cilainda kusofwaala kwiinda kucita cinyonyoono kwiinda mu kweenwa. Ncenciceeco, nokuba kuti Eva wakataanguna kubisya, pele cinyonyoono ca Adamu cakali kwiinda bupati. Eva wakeenwa biyo. Adamu wakabisya cakuliyandila kakkwene maanu.
Yahuwah ulizyi lweeno lwa Saatani mbolwaayambukila bantu boonse aboobo Walo ulizyi kuti nkocibali abamwi bakonzya kweempwa kuti mizeezo yabo niyali kunga yamvwisyisya akubona aali kasimpe. Kumatalikilo aacuulu camyaka, Walo uyoomwaanga Saatani:
Lino ndakabona mungele uuza buseluka kujulu, ulijisi cijuzyo camulindi uutagoli. Mujanza lyakwe mwakali inketani impati, nkabela wakajata Simwaaba, ooyo muzoka waciindi uutegwa Diabolosi a-Saatani, akumwaanga myaaka iili cuulu. Wakamusowela mumulindi uutagoli, wakamujalila akusinka kujulu, kuti ateeni limbi masi mane do yamana eyo myaaka iili cuulu, elyo musule lyayaaya uleelede kwaangununwa kaindi kaniini (Ciyubunuzyo 20:1-3, NKJV)
Basaante bayokwaangulwida limwi kuzwa kulweeno akucengwaa Saatani. Bakalekela Yahuwah kuti alembe mulawo Wakwe mumyoyo yabo alimwi bayoomaninina kuba cimbonimboni ca ciimo cabulemu. Balikke bantu banoonga bacengwa mbabaabo kusikila aciindi eeco bakasinkilidwe kuzyiba akutambula kasimpe. Aboobo cuulu camyaka cinooli ciindi cakuti aaba bayandwa bakabaa ciindi camamanino cakuti baliyamdile kutambula lufutuko.
Izaya upandulula manyongwe ayoocitika mupenzi lya ciloba, kayungizya kuti:
Nciceeco lutuko ncilwalida anyika,
abantu bakkede muli njiyo balipedwe mulandu.
Ncenciceeco bantu bakkede munyika ncibapiidwa,
abantu basyaala mbace. (Izaya 24:6, NKJV)
Basyoonto tacili cintu cikonzyene akuti kubulila naba omwe. Johane upandulula basalali kuti banooli “makamu aabantu aatakonzyi kubalwa, kuzyila mumasi woonse, mumikowa, mumisyobo yabantu, amilaka yabantu.” (Ciyubunuzyo 7:9, NKJV) Cilisalazyidwe kuti, “basyoonto” baambwa muli Izaya inga kacaambilizya bantu aabo bataninga sala cakumaninina.
Ciindi comwe camamanino
Zekaliya 14 ujisi cishinshimi cikondelezya citondezya milimo yokwa Yahuwah nokuba mumusela wamyaka iili cuulu, kapa bayandwa aabo ciindi comwe camamanino.
Acalo cisi ca-Juuda ciyoolwisya Jelusalema. Nkabela lubono lwa bamasi woonse aayengelede luyooyobololwa, igolide ansiliva azyakusama zinji Loki. Alimwi luumo luli mboonya luyoowida ambizi amabbiza ankamela ambongolo abanyama boonse bali muzilawo. Lino Bantu boonse basyeede akati kwamusyobo eeyo iyakasika kuzoolwisya Jelusalema bayooboola myaka toonse kuzookomba Mwami Yahuwah wamakamu akuzoolya ipobwe lyazilawo. Nkabela kufumbwa musyobo wabantu bwaansi uubula kusika ku-Jelusalema kukukomba Mwami Yahuwah wamakamu, Bantu aabo bayooyimwa imvwula.
Alwalo luzubo lwaba Ejipita naa babula kusika kuzoolibonya, bayoopenzyegwa luumo oolo Yahuwah ndwayoowumya musyini toonse iitasiki kukulya pobwe lya zilawo. Mbuboobo mbubayoopegwa mulandu ba-Ejipita Avanti Bamasi oonse batasiki kukulya pobwe lya zilawo. (Zekaliya 14:16-19)
Lino nguzu zyakucenga zya Saatani kazyaangidwe, bamwi akataa baabo basweekede bayokweempwa, akutambula lufutuko, alimwi kabazwide kulumba, bayokuunka kuyookomba Yahuwah mwaka amwaka Ku Pobwe lya Mavwuka. Aabo bacinooyumya nsingo kukaka akukaka nkuulikizya, bayoolijana kuti Yahuwah uyoolesya zileleko kubasikila eezyo zinoosikila biyo balikke aabo bateelela.
Cuulu camyaka cinooli ciindi nsini caluumuno Yahuwah nayookakatila kuyobolola basweekede. Walo ulangila kuti kufumbwa muntu wakazyedwe akafutulwe. Nokuba kuti bamwi bayoozuunyana kuzanga cankazi, kunooliko basyoonto buyo, banokwaanguludwe kuzwa kumangwemba aa Saatani, bayoobona luyando lwa Yahuwah mbolubede bwini mpawo bayoozumina kutambula lufutuko. Kuti muntu kayandwa boobo kusikila ambaakani aawo, nguni uunga taajokezya awalo kubaa luyando kuli yooyo uumuyanda boobo?
“Amubone mbulubede oolo luyando lupati ndwaakatupa Taata lwakuti tubandwe kuti mbana ba Yahuwah, nkabela mbubonya oobo mbutubede ncobeni. Nkaambo kaako nyika tiituzi, nkaambo alakwe teeyakamuziba.” (Langa muli 1 Johane 3:1.)